Napokon napriek uvedenému pozitívnemu vývoju v minulosti zostáva vírus SARS-CoV-2 aktívny, naďalej cirkuluje po celom svete a pandémia sa neskončila. Nemožno vylúčiť nové vlny infekcií, ktoré by mohli spôsobiť zhoršenie epidemiologickej situácie, a to aj v dôsledku vzniku nového variantu vzbudzujúceho obavy alebo variantu vyžadujúceho si pozornosť. Podľa správy Európskeho centra pre prevenciu a kontrolu chorôb (ECDC) zo 7. októbra 2022 epidemiologická situácia naznačuje nárast prenosu vo väčšine členských štátov, no bez náznaku zmien v distribúcii cirkulujúcich variantov. Členské štáty a krajiny pridružené k schengenskému priestoru by v takom prípade mali byť pripravené koordinovane opätovne zaviesť niektoré alebo všetky obmedzenia.

Vzhľadom na uvedené skutočnosti a v prípade, že epidemiologická situácia zostane stabilná vrátane cirkulácie známych variantov vírusu SARS-CoV-2, sa Komisia domnieva, že obmedzenia cestovania do Únie by sa mali zrušiť. Komisia sa však rovnako ako jasná väčšina zúčastnených štátov domnieva, že tzv. záchranná brzda stanovená v odporúčaní by sa mala zachovať. Skúsenosti zároveň ukázali, že je potrebné uplatňovať spoločný prístup aj v prípade zrušenia záchrannej brzdy, aby sa predišlo zdĺhavým, neprimeraným a zbytočným obmedzeniam medzinárodného cestovania.

Odporúčanie (EÚ) 2022/290 bolo 22. februára 2022 opäť zmenené s cieľom zohľadniť najmä zavedenie digitálneho COVID preukazu EÚ nariadeniami (EÚ) 2021/953 a (EÚ) 2021/954. Rada v tomto odporúčaní navyše vyzvala Komisiu, aby odporúčanie preskúmala s cieľom vypustiť prílohu I, pričom by sa zohľadnila celosvetovo rastúca zaočkovanosť a umožnila by sa zmena prístupu k hodnoteniu rizika cestovania, teda už nie podľa krajín, ale podľa osôb. Komisia bola následne vyzvaná, aby podala Rade správu a prípadne predložila návrh na vypustenie prílohy I k odporúčaniu.

V odporúčaní sa stanovilo niekoľko kritérií na určenie tretích krajín, z ktorých by sa mali povoliť cesty, ktoré nie sú nevyhnutné, do členských štátov a iných krajín, na ktoré sa uplatňuje schengenské acquis. Tretie krajiny, osobitné administratívne oblasti a ďalšie územné a správne jednotky (ďalej len „tretie krajiny a oblasti“), ktoré spĺňajú kritériá, boli zahrnuté do prílohy I k odporúčaniu. V prílohe II k odporúčaniu sa navyše uvádza zoznam nevyhnutných potrieb a funkcií, ktoré odôvodňujú cesty z tretích krajín, ktoré nie sú uvedené v zozname v prílohe I.

Rada 30. júna 2020 na návrh Komisie prijala odporúčanie Rady (EÚ) 2020/912 o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia (ďalej len „odporúčanie“), v ktorom sa stanovilo postupné rušenie cestovných obmedzení do EÚ zavedených na začiatku pandémie ochorenia COVID-19.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Návrh

ODPORÚČANIE RADY

o koordinovanom prístupe k cestovaniu do Únie počas pandémie COVID-19, ktorým sa nahrádza odporúčanie Rady (EÚ) 2020/912

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a e) a článok 292 prvú a druhú vetu,

so zreteľom na návrh Európskej komisie,

keďže:

(1)Rada 30. júna 2020 prijala odporúčanie (EÚ) 2020/912 o dočasnom obmedzení ciest do EÚ, ktoré nie sú nevyhnutné, a o možnom zrušení tohto obmedzenia.

(2)Zvyšujúca sa celosvetová zaočkovanosť vakcínami, ktoré poskytujú vysokú úroveň ochrany pred závažnými prípadmi ochorenia a úmrtiami, ako aj cirkulácia kmeňov omikron BA.4 a BA.5, ktoré sú celosvetovo dominantné od júla 2022 a majú tendenciu spôsobovať menej závažné následky ako predchádzajúce varianty delta, odvtedy viedli k výraznému zlepšeniu epidemiologickej situácie.

(3)Vzhľadom na súčasnú a očakávanú epidemiologickú situáciu sa preto zdá byť vhodné odporučiť zrušenie obmedzení cestovania do Únie. Všetky členské štáty a krajiny, na ktoré sa uplatňuje schengenské acquis, tieto obmedzenia zrušili už v lete.

(4)Odporúčaním (EÚ) 2020/912 sa v prílohe I okrem iného zaviedol zoznam tých tretích krajín, osobitných administratívnych oblastí a ďalších územných a správnych jednotiek (ďalej len „tretie krajiny alebo oblasti“), ktoré spĺňajú epidemiologické kritériá stanovené v danom odporúčaní a z ktorých je možné zrušiť obmedzenie ciest do Únie, ktoré nie sú nevyhnutné. Po uvoľnení obmedzení už tento zoznam nie je potrebný, a preto by sa mal zrušiť.

(5)Vírus SARS-CoV-2 však stále cirkuluje. Členské štáty by preto v prípade výrazného zhoršenia epidemiologickej situácie mali byť pripravené konať koordinovaným a primeraným spôsobom, a to aj v dôsledku výskytu nového variantu vzbudzujúceho obavy alebo variantu vyžadujúceho si pozornosť.

(6)Najmä ak sa epidemiologická situácia v tretej krajine alebo oblasti výrazne zhorší, členské štáty by mali v prípade potreby obmedziť cesty, ktoré nie sú nevyhnutné, s výnimkou osôb, ktoré boli očkované alebo ochorenie prekonali, alebo mali do 72 hodín pred odchodom negatívny výsledok testu amplifikácie nukleových kyselín (NAAT). Nemalo by to členským štátom brániť v tom, aby po príchode prijali dodatočné opatrenia, ako napríklad ďalšie testovanie, samoizoláciu alebo karanténu.

(7)Vždy, keď členský štát zavedie obmedzenia týkajúce sa ochorenia COVID-19 v súlade s odporúčaním Rady 2022/107, členské štáty by mali v rámci štruktúr Rady a v úzkej spolupráci s Komisiou a Európskym centrom pre prevenciu a kontrolu chorôb (ECDC) koordinovať svoju činnosť s cieľom určiť, či by sa mali zaviesť podobné obmedzenia týkajúce sa ciest z tretích krajín do členských štátov.

(8)Referenčným dokumentom na preukázanie očkovania, prekonania ochorenia a vykonania testu by mal v tejto súvislosti zostať digitálny COVID preukaz EÚ zavedený nariadeniami Európskeho parlamentu a Rady (EÚ) 2021/953 a (EÚ) 2021/954. To isté by malo platiť aj pre potvrdenia vydané tretími krajinami, na ktoré sa vzťahuje vykonávacie rozhodnutie prijaté podľa článku 3 ods. 10 alebo článku 8 ods. 2 nariadenia (EÚ) 2021/953.

(9)Okrem toho ak sa v tretej krajine alebo oblasti objaví variant vzbudzujúci obavy alebo variant vyžadujúci si pozornosť, členské štáty by mali mať naďalej možnosť koordinovane prijímať naliehavé, časovo obmedzené a flexibilné opatrenia s cieľom oddialiť prvý výskyt takéhoto variantu vzbudzujúceho obavy alebo variantu vyžadujúceho si pozornosť a pripraviť sa naň.

(10)V tomto odporúčaní by sa mali stanoviť aj potrebné výnimky z obmedzení ciest z tretích krajín do členských štátov. Osoby, ktoré cestujú z dôvodu nevyhnutnej potreby alebo funkcie, by mali mať možnosť cestovať do členských štátov a iných krajín, na ktoré sa uplatňuje schengenské acquis, aj vtedy, kde sa uplatňuje záchranná brzda. Na tento účel by sa mal zoznam osôb cestujúcich z nevyhnutných dôvodov upraviť tak, aby sa obmedzil na osoby, ktoré musia byť schopné cestovať aj v takýchto situáciách.

(11)Podobne by občania Únie aj štátni príslušníci tretích krajín s oprávneným pobytom v Únii mali mať vždy možnosť vrátiť sa do členského štátu, ktorého sú štátnymi príslušníkmi alebo v ktorom majú pobyt, ale po príchode môžu podliehať opatreniam. Doklad o očkovaní, prekonaní ochorenia alebo vykonaní testu by sa nemalo vyžadovať od detí mladších ako 12 rokov.

(12)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto odporúčania. Vzhľadom na to, že toto odporúčanie je založené na schengenskom acquis, by sa Dánsko malo v súlade s článkom 4 uvedeného protokolu rozhodnúť do šiestich mesiacov od rozhodnutia Rady o tomto odporúčaní, či ho bude vykonávať.

(13)Toto odporúčanie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES. Toto odporúčanie sa preto Írska netýka.